**Merivälja Kooli hoolekogu koosoleku nr 4. protokoll**

**Koosolek toimus Zoomis**

**10. mai, 2021**

**Koosolekul osalesid hoolekogu liikmed:** Lembe Levo, Erik Vest, Gert Martin Jesmin, Silver Fokin, Kai-Ines Nelson ja Tõnis Liinat. Puudus Kristiina Püttsepp

**Külalised**: Kadri Saluri, Kalju Orav, Greta Henriksson, Eleri Kautlenbach (vanematekogu esinaine)

**Protokollis**: Kai-Ines Nelson, koosolekut juhatas Lembe Levo

1. **Ehitusega seonduv info, presentatsioon ja arutelu. Greta Henriksson ja Kalju Orav**

Kooli juurdeehituse protsess ja muudatused.

Hankesse läinud eskiisprojekti alusel toimub projekti kohandamine ja täpsustamine tööprojektide tegemise käigus. Mõned muudatused on ruumide osas:

* 1. korrus: uus sissepääsulahendus, õpetajate tuppa tuleb kööginurk, üks kabinet jagatakse statsionaarse seinaga pooleks;
* 2. korrus: uus nõuetele vastav labor koos abiruumiga. Kaks klassiruumi tehakse lükandvaheseintega, sellega tekib avatud ruum ca 200 m2 ürituste läbiviimiseks. Ühes klassiruumis käelisus muutub ning valgus ei tule vasakult enam, vaid paremalt (ruum 214), ruumi käelisuse muudatus on Terviseametiga kooskõlastatud.

Fassaadi välisilme osas: 2. korruse aknad lähevad pisut kõrgemaks, parapett madalamaks.

Nimetatud muudatused lisavahendeid ei eelda ja rahaliselt midagi eelarves ei muutu. Muudatused ruumide osas on tehtud kooli poolt.

Ehitustööde graafik: praegu käivad lammutustööd ja projekteerimine. 20ndast nädalast alates on planeeritud kaeve- ja vundamenditööd juurdeehituse planeeritavas osas. Paigaldatakse telk, et katta ehituse ala. Ehitaja paneb üles ka kaks kaamerat, et salvestada *timelapse*’i video ehitusprotsessist. Ehituse lõpp on 15. oktoober 2021. Ehitusnõupidamine on igal teisipäeval kl 14, seega kui on mingeid küsimusi, palun esitada need vajadusel selleks ajaks. Ehitajaga on seni koolil väga konstruktiivne koostöö.

Vanematekogu tähelepanek: Palume panna lastele ja lastevanematele südamele, et nad vestleksid oma lastega, et õpilased liikleksid kooli juures väga ettevaatlikult. Rääkige lastele, et näiteks tagurdavad veokijuhid ei pruugi neid märgata, mistõttu tuleb olla iseäranis ettevaatlik.

**Otsus: Hoolekogu kiitis heaks planeeritavad juurdeehituse muudatused vastavalt kooli ettepanekutele.**

1. **Tagasisideküsitlused 2020/2021: lapsed, lapsevanemad, õpetajad (õpetajate rahuloluküsitlus). Presentatsioon ja arutelu: Kadri Saluri**

**Distantsõppe küsimustik õpetajatele**: Sellisel kujul toimus küstitlus esmakordselt. Eelmisel kevadel oli küsitlus veidi teise ülesehitusega.

Koolis on ligi 50 õpetajat, lisaks tugiteenuste spetsialistid.

a. Õpetajate tagasiside küsitlus.

Tulemused: Osales 11 õpetajat. 1. kooliastmes on vähe vastanuid. 2. ja 3. kooliastme osas on pilt päris hea. Küsimustik ei olnud kohustuslik. Kooli toimetulekut distantsõppe korraldamisel hinnati heaks. Juhtkonna abi ja toega ollakse rahul. Negatiivseid hindeid antud ei ole (skaalal 1-5). Küsimustikud on anonüümsed. Kommunikatsioon: valdavale enamusele meeldib iganädalane infokiri. Mõnel nädalalal on kool sunnitud olnud saatma välja ka rohkem kui ühe infokirja.

Soovitused õpetajatelt: paremini lõimida kooli ainekavasid.

Otsest kontakti igatsetakse väga. Tänaseks päevaks, kus piirangud on leevenenud, on loodetavasti olukord parem. Osad õpilased tulevad majja täna oluliselt hiljem, st videosillad võiksid ka hiljem alata.

Greta Henriksson: Hetkel toimuvad arenguvestlused õpetajatega. Selleks aastaks on täheldatav õpetajate hulgas üleüldine väsimus, toimetulek pikaaegse eriolukorraga on mõjunud inimestele erinevalt. Mõned õpetajad on sel aastal enda sõnul paremini olukorraga toime tulnud, teised on jälle rohkem väsinud. Kõik vajalik tugi ja info on õpetajatele antud. Kui õpetajatel on olnud mured, oleme küsinud, kuidas saame aidata – lihtsalt üldine olukord on keerukas. Saame kooli poolt pakkuda õpetajatele psühholoogilist abi, kooli psühholoog on valmis vajadusel abistama. Valdavalt on siiski õpetajad rahul.

Ettepanek: küsitlus tuleks muuta õpetajate seas kohustuslikuks, muidu on raske teha koolil

adekvaatseid järeldusi.

b. Õpilaste tagasiside küsitlus.

Tulemused: vähe vastanuid – osales ainult 13 õpilast. Lapsed on ilmselt tüdinenud küsimustikest. Üks variant oleks küsitlus läbi viia uuesti ja vahetult projektipäevade raames, kus õpilased kooli kohale tulevad. Tagasiside põhjal otsustades on üldised küsimustikud ehk oma aja ära elanud. Samas, ainepõhist tagasisidet antakse aktiivselt. Ainete puhul tõstetakse esile erinevaid aspekte, tagasiside on vajalik kui ka enamuses positiivne. Klassijuhatajate tugi on väga kõrgelt hinnatud. Toidupakkidega ollakse väga rahul. Üleüldine soovitus: parem suhe õpetajaga. Soovitakse vähem tunde: 50% tundide nõue koolis jäi – vähemalt 50% toimub videosilla kaudu. Tasemetöid ei soovita teha, aga kool teeb siiski, sest tahab näha tulemusi.

c. Lapsevanemate tagasiside küsitlus:

Tulemused: osales 28 inimest.

Märkamine: lõpuklasside lapsevanemate seas on arenguvestluste osas väga vähene huvi.

Enamasti ollakse distantsõppe korraldamisel kooliga rahul. Üldiselt võib öelda, et kõik tegevused toimivad. Esile tuuakse üksnes kehalise kasvatuse tundi, mis võiks olla paremini korraldatud. Klassijuhataja abi ja toega ollakse ka üldiselt rahul. Üleüldise kommunikatsiooni osas ollakse rahul, samuti toidupakkidega. Ekraaniaega soovitakse vähendada. Raskete ainete osas soovitakse rohkem kontaktõpet, mida kool on püüdnud ka pakkuda, niipalju kui piirangud võimaldavad. Õppenõukogus tutvustatakse küsitluse tulemusi ka õpetajatele.

Ettepanek: Edaspidi viia küsimustik õpilastele läbi klassijuhataja/inimeseõpetuse tunnis, et

vastuseid tuleks rohkem.

Küsimus: Kas kvalifikatsioonita õpetajad oma kvalifikatsiooninõude täitmise poole liikumisel graafikus ja kõik on sujunud? Kas kõik ainetunnid on tulevaks õppeaastaks kvalifitseeritud õpetajatega kenasti mehitatud? Kas on plaan värvata ka uusi õpetajaid? Kas on lootust füüsika õpetajale?

Greta Henriksson: Teame, kuhu need konkreetsed õpetajad on oma plaaniga jõudnud

kvalifikatsiooninõude täimisel. Hoiame jooksvalt silma peal, et need õpetajad ei katkestaks oma õpinguid. Teistega sõlmime tähtajalisi lepinguid. Hetkel pole koolil vaja välja kuulutada ühtegi konkurssi aineõpetajate leidmiseks. Ka poole kohaga füüsika õpetaja oleme tulevaks õppeaastaks saanud.

Järgmisel õppeaastal tuleb kooli kaks klassikomplekti 1. klasse - 25 õpilast kummaski klassis, kaks paralleeli. Näeme, et tulevatel aastatel kooli 1. klassi astuvate laste arv mõnevõrra vähenenud, sellega seoses ka edaspidi jõuline surve ja vajadus lisaõpetajate järele koolile väheneb.

1. **Muud küsimused.**

**Aktused.** Küsimus: Kas oleks võimalik kaaluda, et korraldada sel, veidi erilisemal aastal, kevadised koolilõpu aktused õues, Merivälja pargis? Huvijuhiga oleme ka mõtet sisuliselt arutanud. Näiteks saaks korraldada kolmes vanuserühmas eraldi: 1 - 3 klassid, 4 - 5 klassid ja 6 - 8 klassid. See oleks ehk midagi erilist ja meeldejäävat. Koolis teha ei saa, aga veebis ei jaksa ka kaunil kevadisel ajal keegi enam aktusel istuda. Pargis või mererannal võib jätta klasside kaupa distantsid ja pärast saavad õpilased klasside kaupa teha pikniku, jalutuskäigu vms.

**Tõnis Liinat:** Merivälja pargi rekonstrueerimistööd algavad juunikuus, orienteeruv algus on 7. juuni. Pargi ülemist osa saaks aktuse tarbeks kasutada. Alumine osa on remondis.

**Greta Henriksson:** Aktused on planeeritud 11. juunil.

Peame ootama ära Vabariigi Valitsuse otsused, kas selline variant oleks vabas õhus lubatud. Aktuse asemel võib olla ka tore matk, piknik. Vabaõhuüritus sobivas paigas (Merivälja park, Laidoneri park, rand) oleks igati hea lahendus.

**Kõivu tee rekonstruktsiooni I ja II etapi ülevaade. Tõnis Liinat.**

Tõnis Liinat annab ülevaate hetke Kõivu tee rekonstruktsiooni I ja II etapi planeeringutest Merivälja Kooli ümbruses. I etapi ehitus algab mais 2021 ja II etapi ehitus algab 2022, enne peab valmima kooli juurdeehitus, selle valmides teostatakse ka Kõivu tee reokonstrueerimine.

**Küsimus: kiirustabloo**. Tõnis Liinat. Leping on allakirjastatud ja kiirustabloo paigaldatakse hiljemalt 31. mai 2021.

**Küsimus õpetajate parkimiskohtade vähenemisega seoses olemasoleva Kõivu tee rekonstrueerimise planeeringuga**. Hoolekogu leiab, et vaja on leida lahendus, mis ei vähendaks õpetajatele mõeldud parkimiskohtade arvu kooli juures. 2020 teostatud loenduse põhjal käib koolis 26 õpetajat autoga, kuna elavad piirkonnast eemal ja autoga saabujate arv võib lähitulevikus kasvada. Õpetajatel ei ole võimalik otsida lähiümbrusest parkimiskohta, nad peavad jõudma kooli ja tundi õigeaegselt.

Võimalusena luua rohkem ruumi nii parkimiskohtadele kui ka rattaparklale oleks uuendada hekke maja ees ja Kõivu tee pool, terviklikult üle vaadates ka kooli territooriumi haljastus. Õpetajate parkimiskohtade tekitamine Merivälja poe ette ei ole hea lahendus, sest sealne parkla on ka praegu pidevalt täis pargitud. Tuleks leida need 5 - 6 täiendavat kohta kooli juures. Heki tee parkla praegust planeeringut saaks kindlasti paremini ja kompleksselt läbi mõelda, hea oleks kui praegune parkimiskohtade arv säilitada. Lastele on vajalik planeerida ka lisaks jalgrattaparkla, jättes jalgteed kooli territooriumi nurkadesse ligipääsuks.

Hetkel on Heki teel 21 parkimiskohta, Kõivu teel 9 parkimiskohta. Osa personalist pargivad oma sõidukeid ka koolimaja hoovis, mis omakorda vähendab laste liikumise võimalusi vahetunnis. Arvestama peab ka asjaoluga, et oleme Liikuma Kutsuv Kool ja lastel peaks olema piisavalt võimalusi mh vahetunnis õues tegutsemiseks.

**Hoolekogu kiitis heaks järgmised ettepanekud Kõivu tee rekonstrueerimise planeeringule: Tõnis Liinat teeb ettepaneku projekteerijale:**

1. **NB! Heki tee muutmine ühesuunaliseks, jääks alles vaid suund Kõivu teelt Ida tee poole, laste turvalisuse huvides ja ohutuse tagamiseks kaoks võimalus sõita Ida teelt Kõivu tee poole.**
2. **Tulenevalt Heki tee ühesuunaliseks muutmisest palume võimalusel koolimaja esine parkimislahendus Heki teel projekteerida selliselt, et jätta maja ette rohkem parkimiskohti, kui praegune plaan ette näeb ( kaaluda turvalisemat diagonaalselt parkimist külgparkimise asemel)**. Lastele välja ehitada Heki teel kuni Ida teeni korralik kergliiklustee.
3. **Rajada rattaparkla Kõivu tee äärde. Selleks on olemas ca 80 m pikkuses kooli aiapiiret kogu Kõivu tee ulatuses, võimalusel praegust hekki säilitades. Kui pole võimalik säilitada, siis rajada kuuseheki asemele.** Jalgratastega kooli tulevatele lastele luua sisse tulemiseks kaks sissepääsu, rattaparklasse krundi nurkadesse.

LOV kohtumine projekteerijaga toimub lähiajal, paari nädala jooksul. Linnaosa vanem Tõnis Liinat annab hoolekogule vahetult tagasisidet projekteerijaga läbirääkimise kohta hoolekogu poolt esitatud muudatuste osas Kõivu tee rekonstrueerimise plaanile.